Na temelju članka 17. stavka 1. Zakona o sustavu civilne zaštite („Narodne novine“, broj 82/15, 118/18, 31/20, 20/21. i 114/22), članka 48. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“, broj 66/21) i članka 32. Statuta Općine Kalnik („Službeni glasnik Koprivničko-križevačke županije“, broj 5/13, 4/18, 4/20. i 5/21), Općinsko vijeće Općine Kalnik na 20. sjednici održanoj 17. prosinca 2024. donijelo je

**ANALIZU STANJA**

**sustava civilne zaštite na području Općine Kalnik za 2024. godinu**

**1. UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Općina Kalnik obavezna je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Člankom 17. stavkom 1. Zakona o sustavu civilne zaštite („Narodne novine“, broj 82/15, 118/18, 31/20, 20/21, 114/22) (u daljnjem tekstu: Zakon) definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine.

Analizom stanja sustava civilne zaštite na području Općine Kalnik za 2024. godinu prati se napredak implementacije ciljeva iz Smjernica za organizaciju i razvoj sustava civilne zaštite na području Općine Kalnik za razdoblje od 2020. do 2023. godine, KLASA: 810-01/19-01/10, URBROJ: 2137/23-19-2, od 23. prosinca 2019. godine, utvrđuje novo stanje, redefiniraju prioriteti, ocjenjuje doprinos nositelja i sudionika sustava civilne zaštite u provođenju mjera i aktivnosti, analizira financiranje sustava civilne zaštite i realizacija svih drugih aktivnosti od značaja za sustav civilne zaštite.

**2. VAŽNIJE SASTAVNICE SUSTAVA CIVILNE ZAŠTITE I NJIHOVO STANJE**

**2.1. PROCJENA RIZIKA OD VELIKIH NESREĆA**

Općinski načelnik donio je Odluku o postupku izrade Procjene rizika od velikih nesreća za Općinu Kalnik i osnivanju Radne skupine za izradu Procjene rizika od velikih nesreća za Općinu Kalnik, KLASA: 240-01/22-01/01, URBROJ: 2137/23-22-3, od 3. veljače 2022. godine.

Odluka je u skladu sa čl. 7. st. 2. i 3. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave.

Općinsko vijeće Općine Kalnik donijelo je na 10. sjednici Odluku o donošenju Procjene rizika od velikih nesreća za Općinu Kalnik, KLASA: 240-01/22-01/01, URBROJ: 2137-23-22-9, od 29. studenoga 2022. („Službeni glasnik Koprivničko-križevačke županije“, broj 37/22).

Sukladno Procjeni rizika od velikih nesreća za Općinu Kalnik i analizi stanja spremnosti sustava civilne zaštite, utvrđena je visoka spremnost i dostatnost kapaciteta operativnih snaga sustava civilne zaštite na području Općine Kalnik koje u slučaju velike nesreće i katastrofe mogu u dovoljnoj mjeri samostalno i učinkovito reagirati na otklanjanju posljedica velikih nesreća i katastrofa bez postrojbe civilne zaštite opće namjene.

S obzirom na navedeno, Općinsko vijeće Općine Kalnik donijelo je Odluku o stavljanju izvan snage Odluke o osnivanju i ustroju Postrojbe civilne zaštite Općine Kalnik, KLASA: 810-01/18-01/7, URBROJ: 2137/23-18-1, od 28. rujna 2018. godine („Službeni glasnik Koprivničko-križevačke županije“, broj 18/18). Navedenu postrojbu civilne zaštite opće namjene sačinjavala su 23 pripadnika.

Ako postojeće operativne snage neće moći odgovoriti na posljedice utvrđene procjenom rizika, Općina Kalnik je dužna osnovati postrojbu civilne zaštite opće namjene.

Procjene rizika od velikih nesreća za područja jedinica lokalne samouprave izrađuju se najmanje jednom u tri godine te se njihovo usklađivanje i usvajanje mora provesti do kraja mjeseca ožujka. Sukladno tome, Općina Kalnik pristupit će usklađivanju Procjene rizika od velikih nesreća.

Procjena rizika od velikih nesreća predstavlja temelj izrade planskih dokumenta u području civilne zaštite.

**2.2. PLANSKI DOKUMENTI**

**2.2.1. Plan djelovanja civilne zaštite**

Plan djelovanja je operativni dokument prvenstveno namijenjen za potrebe djelovanja Stožera civilne zaštite Općine Kalnik kao stručnog, operativnog i koordinativnog tijela za provođenjem mjera i aktivnosti civilne zaštite u velikim nesrećama. Osim toga, Plan obuhvaća način djelovanja operativnih snaga sustava civilne zaštite.

Općinski načelnik Općine Kalnik donio je Odluku o donošenju Plana djelovanja civilne zaštite Općine Kalnik KLASA: 240-01/22-01/05, URBROJ: 2137/23-22-8, od 30. prosinca 2022. godine („Službeni glasnik Koprivničko-križevačke županije“, broj 43/22).

Općina Kalnik redovito ažurira Planove djelovanje civilne zaštite, u skladu sa člancima 57. i 59. Pravilnika o nositeljima, sadržaju i postupcima izrade planskih dokumenata u civilnoj zaštiti.

**2.3. VOĐENJE EVIDENCIJE PRIPADNIKA OPERATIVNIH SNAGA SUSTAVA CIVILNE ZAŠTITE**

Općina Kalnik uspostavila je baze podataka i evidencija pripadnika snaga civilne zaštite:

* članove Stožera civilne zaštite (E-SCZ),
* povjerenike i zamjenike povjerenika civilne zaštite (E-PPCZ),
* koordinatore na lokaciji (E-KNL),
* pravne osobe od interesa za sustav civilne zaštite (E-PO),

sukladno članku 20. stavak 2. i 62. Zakona te članak 2., 4., 9. i 10. Pravilnika o vođenju evidencija pripadnika operativnih snaga sustava civilne zaštite („Narodne novine“, broj 75/16), baza podataka je dostavljena u Službi civilne zaštite Koprivnica u skladu sa člankom 20. stavak 2. Zakona (jednom godišnje, a najkasnije do ožujka sljedeće godine).

Podaci o pripadnicima operativnih snaga sustava civilne zaštite Općine Kalnik kontinuirano se ažuriraju u planskim dokumentima.

**3. OPERATIVNE SNAGE SUSTAVA CIVILNE ZAŠTITE**

Mjere i aktivnosti u sustavu civilne zaštite na području Općine Kalnik provode sljedeće operativne snage sustava civilne zaštite:

* Stožer civilne zaštite,
* Vatrogasna zajednica Općine Kalnik, uz središnje Dobrovoljno vatrogasno društvo Kalnik,
* Gradsko društvo Crvenog križa Križevci,
* Hrvatska gorska služba spašavanja – Stanica Koprivnica,
* sukladno Pravilniku povjerenici civilne zaštite,
* koordinatori na lokaciji,
* pravne osobe u sustavu civilne zaštite,
* udruge.

**3.1. STOŽER CIVILNE ZAŠTITE**

Općinski načelnik Općine Kalnik imenovao je Stožer civilne zaštite Općine Kalnik, Odlukom o osnivanju Stožera civilne zaštite Općine Kalnik, KLASA: 810-01/21-01/02, URBROJ: 2137/23-21-7, od 2. srpnja 2021. godine („Službeni glasnik Koprivničko-križevačke županije, broj 13/21), u skladu sa člankom 24. Zakona te člankom 5. i 6. Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite („Narodne novine“, broj 126/19 i 17/20).

Stožer civilne zaštite Općine Kalnik čine načelnik, zamjenik načelnika i 5 članova.

Podaci o imenovanim članovima stožera dostavljeni su u Službu civilne zaštite Koprivnica.

Potrebno je donijeti novu odluku o osnivanju Stožera civilne zaštite i izvršiti ažuriranje istoga s obzirom da je došlo do promjene članova stožera iz redova predstavnika Doma zdravlja Koprivničko-križevačke županije.

Članovi općinskog Stožera civilne zaštite pristupili su Programu osposobljavanja u organizaciji Ravnateljstva civilne zaštite u Križevcima dana 5. svibnja 2022. godine. Novoimenovane članove Stožera civilne zaštite i one koji nisu pristupili osposobljavanju (načelnik stožera) potrebno je u što kraćem roku uputiti na stručno osposobljavanje u organizaciji Ravnateljstva civilne zaštite.

Općinski načelnik Općine Kalnik sudjelovao je i uspješno završio Program osposobljavanja čelnika jedinica lokalne i područne (regionalne) samouprave za obavljanje poslova civilne zaštite koji se održao u Koprivnici 4. prosinca 2017. godine te je osposobljen u skladu sa člankom 17. stavkom 6. Zakona.

Općinski načelnik Općine Kalnik je donio Poslovnik o radu Stožera civilne zaštite Općine Kalnik, KLASA: 810-01/21-01/02, URBROJ: 2137/23-21-11, od 1. rujna 2021. godine koji je u skladu sa člankom 21. stavak 5. Zakona i člankom 19. Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite.

Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Radom Stožera civilne zaštite rukovodi načelnik Stožera, a kada se proglasi velika nesreća, rukovođenje preuzima općinski načelnik Općine Kalnik.

Stožer civilne zaštite Općine Kalnik upoznat je sa Zakonom, podzakonskim aktima, načinom djelovanja sustava civilne zaštite, načelima sustava civilne zaštite te sl.

**3.2. VATROGASNA ZAJEDNICA OPĆINE KALNIK**

Operativne snage vatrogastva temeljna su operativna snaga sustava civilne zaštite koje djeluju u sustavu civilne zaštite u skladu s odredbama posebnih propisa kojima se uređuje područje vatrogastva.

Na području Općine Kalnik djeluje Vatrogasna zajednica Općine Kalnik u koju su udružena Dobrovoljna vatrogasna društva Kalnik i Kamešnica, te Javna vatrogasna postrojba Grada Križevaca.

Dobrovoljno vatrogasno društvo Kalnik pridaje veliku važnost stručnom osposobljavanju i usavršavanju vatrogasnih kadrova.

Zadaće i ciljevi operativnih snaga vatrogastva Općine Kalnik utvrđeni su Zakonom o vatrogastvu („Narodne novine“, broj 125/19, 114/22, 155/23), Zakonom o zaštiti od požara („Narodne novine“, broj 92/10, 114/22), Statutom i Godišnjim programom rada, a između ostalog odnose se na:

* provođenje preventivnih mjera: dežurstva i ophodnje svih društava posebice u vrijeme paljenja trave, korova i „Uskrsnih krjesova“,
* provođenje osposobljavanja i usavršavanja vatrogasnih kadrova putem teorijske nastave, praktičnim, kondicijskim i tjelesnim vježbama,
* donošenje Financijskog plana i Godišnjeg programa rada,
* provjera ispravnosti postojeće opreme i vozila,
* provođenje vježbi,
* obavješćivanje stanovništva o zabrani spaljivanja u ljetnim mjesecima putem letaka i javnih medija (suzbijanje požara otvorenog tipa),
* održavanje sastanaka Zapovjedništva,
* provođenje teorijske nastave i praktičnih vježbi prema vježbovniku s operativom,
* obilježavanje dana Sv. Florijana,
* obavljanje redovnih liječničkih pregleda operativne postrojbe,
* čišćenje spremišta i garaža te održavanje opreme i vozila,
* rad na promociji vatrogasne službe i primanje mladih članova.

Općina Kalnik nije u cijelosti upoznata sa aktivnostima Vatrogasne zajednice Općine Kalnik ni pripadajućih joj dobrovoljnih vatrogasnih društava tako da ne može iskazati pregled aktivnosti provedenih u 2024. godini u području vatrogastva, a što se izrađuje na temelju izrađenih izvješća o poslovanju i aktivnosti društava koja nisu dostavljena Općini Kalnik u promatranom razdoblju.

**3.3. GRADSKO DRUŠTVO CRVENOG KRIŽA KRIŽEVCI**

Sukladno Zakonu o Hrvatskom Crvenom križu („Narodne novine“, broj 71/10), a u dijelu poslova zaštite i spašavanja, Hrvatski Crveni križ nadležan je za sljedeće poslove/javna ovlaštenja:

* organizira i vodi Službu traženja, te aktivnosti obnavljanja obiteljskih veza članova obitelji razdvojenih uslijed katastrofa, migracija i drugih situacija koje zahtijevaju humanitarno djelovanje,
* traži, prima i raspoređuje humanitarnu pomoć u izvanrednim situacijama,
* ustrojava, obučava i oprema ekipe za akcije pomoći u zemlji i inozemstvu u slučaju nesreća, sukoba, situacija nasilja itd.

Gradsko društvo Crvenog križa Križevci oformilo je ekipe prve pomoći, organizira dobrovoljno davanje krvi u suradnji sa Zavodom za transfuzijsku medicinu Zagreb, Službu traženja, Interventni tim za djelovanje na terenu u slučaju izvanrednih situacija, a prema potrebi organizira humanitarne akcije i davanje psihosocijalne podrške u kriznim situacijama.

Gradsko društvo Crvenog križa Križevci ima 45 aktivnih članova GIT – a.

Interventni tim Gradskog društva Crvenog križa Križevci raspolaže sa sljedećom materijalno-tehničkom opremom za sudjelovanje u velikim nesrećama i katastrofama:

* oprema interventnog tima – 5 kompleta,
* jakne HCK – 22 kom,
* hlače HCK – 22 kom,
* prsluk HCK – 22 kom,
* prsluk za volontere – 50 kom,
* vreće za spavanje – 22 kom,
* ruksak – 22 kom,
* spužva s plahtom – 25 kom,
* deke (prekrivač) – 50 kom,
* čizme (gumene) – 30 kom,
* čizme (gumene – donacija HCK) – 10 kom,
* torbice HCK prva pomoć – 5 kom,
* nosila (donacija HAK – a) – 1 kom,
* šator dimenzije DxŠ 600x560 – 1 kom,
* odvlaživač zraka ALE 5000500 – 1 kom,
* medicinski kompleti prve pomoći – 22 kom,
* agregat dizel HOBI PT 7500D 5,0 KW – 1 kom,
* seti TO GO – 3 kom,
* oprema Interventnog tima – 5 kompleta,
* terenski kreveti – 20 kom,
* šator 3x3 m – 2 kom,
* plinska boca 10 kg  1 kom,
* vozilo Citroen Berlingo 1,6 (teretno) – 1 kom,
* isušivač zraka DH-752 – 1 kom,
* isušivač zraka DH-44 – 1 kom,
* prijenosno računalo – 3 kom,
* radne hlače – 8 kom,
* radna majca – 2 kom,
* jakne – 2 kom.

Oprema koja nedostaje, a bila bi nužna u provođenju akcija zaštite i spašavanja je sljedeća:

* auto prikolica sa ceradom 2,36 x 1,25 x 1,15
* nova obuća i odjeća HCK za članove Interventnog tima,
* 2 termos boce cca 30 litara za posluživanje hrane na terenu i 1 termos boca za podjelu toplih napitaka na terenu,
* sklopivi stolovi s klupama za terenske uvjete u kriznim situacijama.

Značajne aktivnosti koje je GDCK Križevci proveo u 2024. godini, a koje su vezane uz spašavanje, osposobljavanje i slično su:

* edukacija članova GIT – a,
* sudjelovanje na tehničkom zboru Koprivničko-križevačke županije,
* obuka i priprema za uključivanje u izvanredne situacije,
* sudjelovanje na obilježavanju Svjetskog Dana prve pomoći.

**3.4. HRVATSKA GORSKA SLUŽBA SPAŠAVANJA– STANICA KOPRIVNICA**

Operativne snage Hrvatske gorske službe spašavanja temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje njihovog djelovanja.

Hrvatska gorska služba spašavanja je dobrovoljna i neprofitna humanitarna služba javnog karaktera. Specijalizirana je za spašavanje na planinama, stijenama, speleološkim objektima i drugim nepristupačnim mjestima kada pri spašavanju treba primijeniti posebno stručno znanje i upotrijebiti opremu za spašavanje u planinama. Rad Hrvatske gorske službe spašavanja definiran je Zakonom o Hrvatskoj gorskoj službi spašavanja („Narodne novine“, broj 79/06 i 110/15).

HGSS – Stanica Koprivnica je žurna javna služba Koprivničko-križevačke županije, koja djeluje u području prioritetnih i neodgodivih potreba građana (sigurnost, zaštita i spašavanje ljudskih života) i koja je dužna osigurati, pripravnost, hladni pogon i raspoloživost ljudi i opreme 24 sata dnevno, 365 dana u godini. U sklopu Stanice djeluju ispostave Đurđevac i Križevci, te obavještajna točka Kalnik, prihvatno-rehabilitacijski centar Šoderica i edukacijski centar Čarda.

U HGSS – Stanici Koprivnica djeluje 37 aktivnih članova, te 1 kandidat za člana od toga 1 gorski spašavatelj, 4 instruktora specijalnosti, 2 instruktora prve pomoći u neurbanim i teško pristupačnim područjima i 2 instruktora specijalnosti (bespilotni sustavi), 11 spašavatelja i 9 pripravnika i 11 suradnika. Svi članovi Stanice su volonteri, a Stanica ima i jednog djelatnika za obavljanje administrativnih poslova.

HGSS – Stanica Koprivnica za djelovanje u slučaju velikih nesreća i katastrofa raspolaže sa sljedećom opremom: 8 vozila, 2 plovila, Jet ski, Quad i oprema za spašavanje. Stanici od opreme nedostaje oprema za vozila i plovila, te dodatna oprema za spašavanje.

Aktivnosti HGSS – Stanice Koprivnica u 2024. godini uključuju: održavanje sastanaka Stanice, održavanje sastanka HGSS-a, organizacije potraga, spašavanja, akcija, dežurstava, osiguranja, održavanje treninga, vježbi, tečajeva, prezentacija/edukacija, komisijske aktivnosti te ostale aktivnosti.

**3.5. POVJERENICI CIVILNE ZAŠTITE I NJIHOVI ZAMJENICI**

Povjerenici civilne zaštite i njihovi zamjenici imenovani su Odlukom općinskog načelnika o imenovanju povjerenika civilne zaštite i njihovih zamjenika na području Općine Kalnik, KLASA: 810-05/12-01/01, URBROJ: 2137/23-12-1, od 12. ožujka 2012. godine, sukladno članku 34. Zakona te članku 21., 22. i 23. Pravilnika o mobilizaciji, uvjetima i načinu rada operativnih snaga sustava civilne zaštite („Narodne novine“, br. 69/16) i u skladu s Procjenom ugroženosti stanovništva, materijalnih i kulturnih dobara i okoliša od katastrofa i velikih nesreća za područje Općine Kalnik rizika.

Imenovano je 8 povjerenika i 8 zamjenika povjerenika (po kriteriju 1+1 za svako naselje u sastavu Općine).

Općina Kalnik mora ažurirati Odluku o imenovanju povjerenika i zamjenika povjerenika civilne zaštite, u skladu s novoizrađenom Procjenom rizika od velikih nesreća za Općinu Kalnik KLASA: 240-01/22-01/01, URBROJ: 2137-23-22-9, od 29. studenoga 2022. godine („Službeni glasnik Koprivničko-križevačke županije“ broj 37/22) i u skladu s novim popisom stanovništva iz 2021. godine. Općina Kalnik ima 1170 stanovnika (popis stanovništva iz 2021.godine).

**3.6. KOORDINATORI NA LOKACIJI**

Načelnik Stožera civilne zaštite Općine Kalnik je donio Odluku o imenovanju koordinatora na lokaciji Općine Kalnik, a koju je usvojilo općinsko vijeće KLASA: 214-01/18-01/04, URBROJ: 2137/23-18-1, od 14. svibnja 2018. godine.

Navedena odluka je sukladna članku 35. Zakona o sustavu civilne zaštite, članku 26. Pravilnika o mobilizaciji, uvjetima i načinu rada operativnih snaga sustava civilne zaštite.

Ovom odlukom određeno je 8 potencijalnih koordinatora na lokaciji, po 1 koordinator za svako naselje.

U skladu s novoizrađenom Procjenom rizika od velikih nesreća za Općinu Kalnik KLASA: 240-01/22-01/01, URBROJ: 2137-23-22-9, od 29. studenoga 2022. godine („Službeni glasnik Koprivničko-križevačke županije“ broj 37/22) potrebno je ažurirati Odluku o utvrđivanju potencijalnih koordinatora

**3.7. PRAVNE OSOBE OD INTERESA ZA SUSTAV CIVILNE ZAŠTITE**

Općinsko vijeće Općine Kalnik donijelo je na 11. sjednici Odluku o određivanju pravnih osoba od interesa za sustav civilne zaštite Općine Kalnik, KLASA: 810-01/18-01/09, URBROJ: 2137/23-18-3 od 27. prosinca 2018. godine, („Službeni glasnik Koprivničko-križevačke županije“, broj 27/18).

Odluka je dobila prethodnu suglasnost Ravnateljstva civilne zaštite, Službe CZ Koprivnica, KLASA: 810-05/18-01/01, URBROJ: 543-07-01-218-29, od 18. prosinca 2018. godine.

Odluka je u skladu sa člankom 17. stavak 1. podstavak 3. Zakona te članka 41. Pravilnika o nositeljima, sadržaju i postupcima izrade planskih dokumenata u civilnoj zaštiti, te načinu informiranja javnosti u postupku njihovog donošenja ( „Narodne novine“ broj 66/21.)

U članku 3. navedene Odluke stoje konkretne zadaće za svaku pravnu osobu, a opunomoćenica izjavljuje da su sve pravne osobe obaviještene o zadaćama.

Općina Kalnik u trenutku inspekcijskog nadzora još uvijek nije donijela novu odluku o određivanju pravnih osoba od interesa za sustav CZ-a Općine Kalnik sukladno novoj Procjeni od rizika od velikih nesreća za Općinu Kalnik.

Prema novoizrađenoj Procjeni rizika od velikih nesreća za Općinu Kalnik KLASA: 240-01/22-01/01, URBROJ: 2137-23-22-9, od 29. studenoga 2022. godine („Službeni glasnik Koprivničko-križevačke županije“ broj 37/22), Općina Kalnik u obvezi je donijeti novu Odluku o određivanju pravnih osoba od interesa za sustav civilne zaštite Općine Kalnik.

**3.8. UDRUGE**

Udruge koje nemaju javne ovlasti, a od interesa su za sustav civilne zaštite (npr. kinološke djelatnosti, podvodne djelatnosti, radio-komunikacijske, zrakoplovne i druge tehničke djelatnosti), pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite, svojim sposobnostima nadopunjuju sposobnosti temeljnih operativnih snaga te se uključuju u provođenje mjera i aktivnosti sustava civilne zaštite sukladno odredbama Zakona i planu djelovanja civilne zaštite jedinice lokalne samouprave.

Na području Općine Kalnik djeluju udruge građana koje su sa svojim snagama i opremom kojom raspolažu od značaja za sustav civilne zaštite. Popis udruga sadržan je u Planu djelovanja civilne zaštite Općine Kalnik.

Udruge samostalno provode osposobljavanje svojih članova i sudjeluju u osposobljavanju i vježbama s drugim operativnim snagama sustava civilne zaštite.

**4. OSTALI SUDIONICI SUSTAVA CIVILNE ZAŠTITE**

U slučaju katastrofalnih posljedica, osim analizom navedenih odgovornih i upravljačkih te operativnih kapaciteta, u sanaciju posljedica prijetnje se uključuju redovne gotove snage – pravne osobe, koje postupaju prema vlastitim operativnim planovima, odnosno:

* Opća bolnica “Tomislav Bardek” Koprivnica,
* Zavod za javno zdravstvo Koprivničko-križevačke županije,
* Zavod za hitnu medicinu Koprivničko-križevačke županije,
* Dom zdravlja Koprivnica, Ambulanta Kalnik,
* Centar za socijalnu skrb Križevci,
* Veterinarska stanica Križevci d.o.o., Ambulanta Kalnik,
* HEP – ODS d.o.o. – Elektra Koprivnica,
* Komunalno poduzeće Križevci d.o.o.,
* Vodne usluge d.o.o. Križevci,
* Komunalno poduzeće Kalnik d.o.o. za usluge;
* Županijska uprava za ceste Križevci,
* PZC Varaždin d.d., PJ Koprivnica-Križevci,
* Hrvatske telekomunikacije d.d. – “Regija Sjever”,
* Savjetodavna služba Koprivničko-križevačke županije – Ispostava Križevci,
* Hrvatske šume d.o.o., UŠP Koprivnica, Šumarija Križevci,
* MUP – Policijska uprava Koprivničko-križevačka – Policijska postaja Križevci.

**5. KAPACITETI ZA ZBRINJAVANJE I DRUGI OBJEKTI ZA SKLANJANJE**

Na prostoru Općine Kalnik nema izgrađenih skloništa pojačane zaštite, kao ni skloništa osnovne zaštite. Sklanjanje i zbrinjavanje stanovništva i materijalnih dobara može se vršiti u podrumskim prostorijama, društvenim domovima i školama.

Najpogodniji objekti za zbrinjavanje većeg broja osoba su (izvod iz Procjene rizika od velikih nesreća Općine Kalnik, 2022. godina):

* Planinarski dom Kalnik, kapaciteta do 45 osoba;
* Osnovna škola Kalnik, kapaciteta do 80 osoba;
* Dom hrvatskih branitelja, kapaciteta do 120 osoba;
* Društveni dom Potok Kalnički, kapaciteta do 60 osoba;
* Društveni dom Kamešnica, kapaciteta do 60 osoba;
* Društveni dom Donje Borje, kapaciteta do 40 osoba;
* Društveni dom Šopron, kapaciteta do 40 osoba;
* Društveni dom Popovec Kalnički, kapaciteta do 50 osoba te
* Wilhelmova kuća, kapacitet do 25 osoba.

U 9 spomenutih objekata na području Općine Kalnik moguće je privremeno zbrinuti do 520 osoba, a u njih 8 od 9 postoji kuhinja za pripremu obroka.

**6. ANALIZA FINANCIRANJA SUSTAVA CIVILNE ZAŠTITE U 2024. GODINI**

Vezano uz obveze osiguravanja financijskih sredstava za provođenje aktivnosti civilne zaštite u velikim nesrećama i katastrofama u proračunu općine, te osiguranje financijskih sredstava u proračunu za opremanje, osposobljavanje, uvježbavanje, mobilizaciju i djelovanje operativnih snaga sustava civilne zaštite sukladno planu razvoja i smjernicama, sukladno članku 17. Zakona u sustavu civilne zaštite, a vezano na članak 72. istog Zakona, konstatira se slijedeće.

U Proračunu Općine Kalnik za 2024. godinu („Službeni glasnik Koprivničko-križevačke županije“, broj: 30b/23) predviđena su sredstva namijenjena za financiranje sustava civilne zaštite za 2024. godinu kako slijedi: Vatrogastvo i civilna zaštita u iznosu od 15.000,00 eura; za HGSS-Stanica Koprivnica 13.000,00 eura; za GDCK Križevci iznos od 2.200,00 eura, ukupno 30.200,00 eura.

**7. ZAKLJUČAK**

Razmatrajući stanje sustava civilne zaštite na području Općine Kalnik i uvažavajući navedeno stanje operativnih snaga, može se konstatirati:

1. Općina Kalnik ima usvojenu Procjenu rizika od velikih nesreća. Procjena rizika predstavlja temelj izrade planskih dokumenta u području civilne zaštite.
2. Sukladno odredbama i rezultatima Procjene rizika od velikih nesreća potrebno je ažurirati podatke kroz donošenje novih akata:
* Odluke o određivanju pravnih osoba od interesa za sustav civilne zaštite (na temelju prethodne suglasnosti Službe civilne zaštite Koprivnica),
* Odluke o imenovanju povjerenika civilne zaštite i njihovih zamjenika,
* Odluke o imenovanju koordinatora na lokaciji.
1. Općina Kalnik ima ustrojen Stožer civilne zaštite. Stožer civilne zaštite pravodobno obavlja sve svoje zadaće, razmata problematiku te vrši pripreme za moguće ugroze na području Općine Kalnik. Potrebno je donijeti novu odluku o osnivanju stožera ili izvršiti ažuriranje istog uslijed promjena rukovodećeg kadra županijskog doma zdravlja.
2. Općina Kalnik ima usvojen Plan djelovanja civilne zaštite.
3. Vatrogasne postrojbe po pozivu odgovaraju na sve zadaće u protupožarnoj zaštiti, ali i ostalim ugrozama te su se kao gotove snage spremne uključiti u zaštitu i spašavanje stanovništva i imovine. S ciljem podizanja operativne spremnosti vatrogasnih postrojbi potrebno je kontinuirano provoditi osposobljavanje i usavršavanje pripadnika istih te pristupiti nabavci nove opreme i sredstava kao i održavanju postojeće, te težiti urednom izvještavanju planova i provedbi aktivnosti prema Općini Kalnik u korist kvalitetnije suradnje i djelovanja.
4. Gradsko društvo Crvenog križa Križevci je respektabilan subjekt koji osigurava trajnu i dobru pripremljenost svojih članova za djelovanje u slučaju katastrofa. Da bi njihova aktivnost i spremnost bila na još većoj razini potrebno je sustavno nastaviti s ulaganjem u pripremu i opremanje ekipa za brzo reagiranje na katastrofe i otklanjanje posljedica katastrofe.
5. Hrvatska gorska služba spašavanja – Stanica Koprivnica svojim aktivnostima spašavanja, kao i preventivnim i edukacijskim programima doprinosi sigurnosti ljudi i imovine. Takvi programi, ali i oprema zahtijevaju stalno ulaganje, kako bi se razina spremnosti povećala.
6. Povjerenici civilne zaštite i njihovi zamjenici upoznati su s obvezama koje trebaju poduzeti u slučaju provođenja mjera civilne zaštite.
7. Pravne osobe od interesa za civilnu zaštitu mogu se angažirati u situacijama koje su opasne po sigurnost stanovništva, materijalnih i kulturnih dobara i okoliša, a svojom opremom i osposobljenošću kadrova mogu adekvatno odgovoriti na potencijalno opasne situacije.
8. Koordinator na lokaciji procjenjuje nastalu situaciju i njezine posljedice na terenu te u suradnji s nadležnim stožerom civilne zaštite usklađuje djelovanje operativnih snaga sustava civilne zaštite.
9. U Proračunu Općine Kalnik osiguravaju se financijska sredstva koja omogućavaju ravnomjerni razvoj sustava civilne zaštite.

Slijedom navedenog, može se zaključiti da trenutno ustrojeni sustav civilne zaštite na području Općine Kalnik omogućava izvršavanje zadaća u sustavu civilne zaštite.

**8. ZAVRŠNA ODREDBA**

Analiza stanja sustava civilne zaštite na području Općine Kalnik za 2024. godinu objavit će se „Službenom glasniku Koprivničko-križevačke županije“.

**OPĆINSKO VIJEĆE OPĆINE KALNIK**

KLASA: 240-01/24-01/02

URBROJ: 2137-23-03-24-1

Kalnik, 17. prosinca 2024.

**PREDSJEDNICA:**

Olinka Gjigaš